13 Februarie - Wees geduldig met jouself. - Jan van der Watt - www.bybelkennis.co.za
by Mitch Kalp · Published 13/02/2017 · Updated 27/01/2017
Mark 4:21-5:20 (fokus 4:26-34)
‘”Die saad groei self uit die grond uit. Eers kom die plantjie uit. Daarna maak dit ’n klein vruggie en uiteindelik hang die ryp vrug daar. As die vrug ryp is, oes die boer dit af, omdat die oestyd daar is.”’ (4:28-29)
Wees geduldig met jouself. Moenie te veel en te hoë eise aan jouself stel nie, want dan gaan jy gedurig teleurgesteld wees. Gun jouself die tyd wat jy nodig het om geestelik te groei en sterk te word. Dit gebeur nie sommer oornag nie en boonop is die pad van geestelik groei ook ‘n pad met baie terugslae. Daarom het Jesus gesê die koninkryk is soos ‘n saadjie wat groei (4:26-29).
Die Here plant nie bome nie – Hy plant saad en die saad moet groei om ‘n boom te word. Ja-nee, die Here maak nie vooraf vervaardigde perfekte Christene nie. Die Here maak Christene wat deur die lewe nader en nader na Hom toe sal groei. Die saad groei vanself, sê 4:27-28. Elkeen wat in die Here glo, sal binne hom of haar ‘n inherente krag ervaar. Hoe dan ook anders, want God self woon in ons deur sy Gees. Dan kan daar mos nie niks gebeur nie. Ons moet net daardie krag toelaat om in ons lewens deur te breek en ons na die wil van God te vorm. Maar dit vat tyd. Om te vinnig te veel te verwag, voorspel net teleurstelling.
Daarom moet ons geduldig wees met die pad wat die Here met ons stap. Ons moenie te vinnig ongeduldig of moedeloos raak nie. Ons moet liewer geduldig wag en leer, want so kan ons groei. Dit is miskien die moeilikste ding om geestelik te doen: om in die oomblikke van swaarkry waar jy die verste van God af voel, te aanvaar dat Hy op sy manier met jou besig is – ja, dat hy besig is om jou te vorm en reg te laat groei. Op daardie oomblikke moet ons onsself die tyd gun om te leer – te leer ken, te leer vertrou, te leer gehoorsaam wees… en te groei.
Moenie te vinnig moedeloos word nie. Gun jouself tyd om te groei.